དེ་འདྲའི་ཕྱོགས་སུ་ལྷུང་བའི་ཤེས་རིག་དར་སྤེལ་ཞིག་གི་འོག་ནས།སྐབས་དེའི་བོད་ཀྱི་གནས་སྟངས་ནི་བཙན་པོའི་སྐབས་ཀྱི་ཕྱེད་ཀར་ཡང་ཐོན་མེད་པ་མ་ཟད།སྤྱི་ཚོགས་ཀྱི་ནུས་སྟོབས་ཡོད་ཚད་ཁ་མཆུ་རྩོད་རེས་ཐོག་ནས་སྟོང་ཟད་དུ་སོང་བ་རེད།དགའ་ལྡན་ཕོ་བྲང་གི་སྐབས་སུ།གྲུབ་མཐའ་རིས་མེད་སྨྲ་མཁན་དང་།བོད་སྤྱིའི་ཆབ་སྲིད་གཅིག་འགྱུར་གྱི་གནད་དུ་བཟུང་ནས་སྐྱེས་བུ་མང་པོ་ཞིག་གིས་འབད་བརྩོན་གནང་ཡོད་ནའང་།ཆེས་ཐོག་མར་བཏབ་ནོར་བྱུང་བའི་ས་བོན་དེ་རྒྱས་ནས་རྩ་བ་སྲ་བརྟན་དུ་གྱུར་ཡོད་པས།བོད་ཀྱི་ཤེས་རིག་གི་ཞིང་ས་ལ་དུས་རབས་མྱུ་གུ་གསར་བ་ཞིག་ཚུགས་ཐབས་བྲལ།དུས་འགྱུར་གྱི་ཕྱིའི་བར་ཆད་བྱུང་བའི་བར་གྱི་ལོ་བརྒྱད་བརྒྱ་ལྷག་ཙམ་གྱི་ནང་དུ།བོད་མི་ཚོས་རང་གི་ཤེས་རིག་དེ་དུས་དང་མཐུན་པའི་དར་སྤེལ་ཞིག་བྱེད་ཐུབ་མེད་པ་མ་ཟད།ལུགས་རྙིང་སྲོལ་རྙིང་གི་འཆིང་རྒྱའི་འོག་ཏུ་ཚུད་ནས་རང་གྲོལ་གྱི་སྟོབས་ཤུགས་ཡལ་བར་གྱུར་བ་རེད།།